SKRIFTLIG FORESPØRGSEL P-1158/01

af Amalia Sartori (PPE-DE) til Kommissionen

(3. april 2001)

Om: Europa-Kommissionens holdning i forbindelse med vurderingen af det udbud, der er offentliggjort af IPI

- IPI, instituttet for fremme af industri under Industriministeriet i Rom, har offentliggjort en meddelelse om europæisk udbud med en frist, der udløber den 24. april 2001, og til en værdi af ITL 1 400 000 000. (EUR 723,040) til gennemførelse af en feasibility-undersøgelse vedrørende oprettelse af et internationalt net for SMI (INSME: International Network for SME);

- initiativet er blevet fremlagt for OECD i juni 2000 i Bologna;

- det fremgår, at mange OECD-lande har ytret stor tvivl om dette projekt, som i øvrigt bliver finansieret af den italienske regering;

- blandt medlemmerne af styringsgruppen for INSME findes også Europa-Kommissionen;

- Europa-Kommissionen råder allerede nu over talrige net for SMI, som dækker alle lande, der er berørt af INSME, og den har på grundlag af det flerårige europæiske program 2001-2005 til hensigt at koordinere dem på grundlag af Euro Info Centre-nettet;

- IPI har i nogle år været modtagestruktur for et Euro Info Centre, men da det ikke har bestået Kommissionens kvalitetskontrol, har det mistet sit eget Euro Info Centre, samtidig med at det har bevaret et center på andet niveau, som er tilknyttet;

- det fremgår, at INSME samt dets virksomhed og feasibility-søgelsen udgør et tilfælde af overlapning med Europa-Kommissionens programpolitik, hvilket følgelig medfører spild af offentlige midler;

Hvorledes har Kommissionen til hensigt at kaste lys over denne situation, så den ikke deltager i en virksomhed og en gennemførelsesundersøgelse, som allerede er foretaget? Hvordan kan man forklare dette spild af offentlige midler, når der allerede findes et net af Euro Info Centre, som dækker alle de regioner, som hører under sådanne tjenester og undersøgelser?

Svar afgivet på Kommissionens vegne af Erkki Liikanen

(4. maj 2001)

IPI, instituttet for fremme af industri (under det italienske industriministerium), har med støtte fra Organisationen for Økonomisk Samarbejde og Udvikling (OECD) og dennes medlemsstater iværksat en feasibility-undersøgelse vedrørende oprettelse af et internationalt net for små og mellemstore virksomheder (SMV) (INSME). Kommissionen er ikke direkte involveret i dette projekt, som adskiller sig markant fra Kommissionens initiativ, som går ud på at rationalisere og integrere de bestående fællesskabsnet til virksomhedsfremme (Kommissionens meddelelse af 13. februar 2001(1)).

INSME adskiller sig fra Kommissionens initiativ med hensyn til, hvilken form for initiativ, der er tale om (virtuelt net på World Wide Web), hvilke lande, der er omfattet heraf (alle OECD-lande), og hvilken målsætning initiativet opstiller (oprettelse af et nyt internationalt net uden nødvendigvis at integrere de nationale og regionale net).

Kommissionen gør det ærede medlem opmærksom på, at den ikke er involveret i dette initiativ, hverken finansielt eller med hensyn til personaleressourcer, men at den naturligvis følger projektet nøje for at sikre sig, at det er et supplement til EF-initiativerne.

IPI har siden 1990 været medlem af netværket af Euro Info Centre. I 1996 og 1997 foretog et uafhængigt kontrolorgan en vurdering af disse centres effektivitet på baggrund af deres kontraktmæssige forpligtelser. IPI så sig derpå nødsaget til at ændre sin status. Siden 1998 har IPI ikke haft karakter af et klassisk Euro Info Center, men har derimod kun været associeret medlem. Derved tages der bedre højde for centrets særlige karakter.

Kommissionen fortsætter med at støtte netværket af Euro Info Centre. Der er ikke tale om et virtuelt, men derimod om et virkeligt eksisterende netværk, som fungerer på lokalt plan så tæt på virksomhederne som muligt med det formål at opfylde deres behov, tilbyde dem en skræddersyet hjælp samt gøre opmærksom på deres interesser over for Kommissionen, således at den kan tilpasse de pågældende retsforskrifter og programmer i overensstemmelse hermed.

(1) Situationsrapport om, hvordan initiativet skrider frem, og i hvilken retning initiativet skal udvikle sig i relation til rationaliseringen og foreningen af de bestående fællesskabsnet til virksomhedsfremme meddelelse fra Erkki Liikanen, SEK(2001) 261.